b'\n_START_ARTICLE_\nAksinja Kermauner\n_START_SECTION_\n\xc5\xbdivljenje\n_START_PARAGRAPH_\nAksinja Kermauner se je rodila leta 1956 v Ljubljani, materi pisateljici in profesorici, Alenki Goljev\xc5\xa1\xc4\x8dek Kermauner in o\xc4\x8detu, literarnemu zgodovinarju, Tarasu Kermaunerju. Leta 1982 je diplomirala na Pedago\xc5\xa1ki akademiji v Ljubljani, smer sloven\xc5\xa1\xc4\x8dina - likovni pouk. Od leta 1997 do leta 1999 se je strokovno izpopolnjevala na Pedago\xc5\xa1ki fakulteti v Ljubljani in Defektolo\xc5\xa1ki fakulteti v Zagrebu\xe2\x80\x93 defektolo\xc5\xa1ka dokvalifikacija. V decembru leta 2010 pa je na Pedago\xc5\xa1ki fakulteti v Ljubljani zaklju\xc4\x8dila \xc5\xa1e doktorski \xc5\xa1tudij na Oddelku za specialno in rehabilitacijsko pedagogiko. Znana je kot pesnica in pisateljica, od leta 1987 do 2012 je bila zaposlena kot u\xc4\x8diteljica sloven\xc5\xa1\xc4\x8dine in likovnega pouka v Zavodu za slepo in slabovidno mladino v Ljubljani. V letu 2011 pa je zaposlena tudi na Pedago\xc5\xa1ki fakulteti Koper; predava na smeri Inkluzivna pedagogika predmet Metode dela s slepimi in slabovidnimi. Septembra leta 2018 je bila izvoljena za predsednico Dru\xc5\xa1tva slovenskih pisateljev, konec marca 2019 pa je odstopila.\n_START_SECTION_\nDelo\n_START_PARAGRAPH_\nAvtorica je svojo literarno pot za\xc4\x8dela leta 1977 s pesni\xc5\xa1ko zbirko Ples pravljic, od takrat pa je izdala \xc5\xbee \xc5\xa1tevilna knji\xc5\xbena dela za otroke, mladino in odrasle. Med njimi zbirko pravljic Izi & Bizi, detektivki, mladinski  roman Berenikini kodri in roman za odrasle Dnevnik Hiacinte Novak. _NEWLINE_\xc5\xbde od leta 1988 se v svojih delih ukvarja s problematiko slepih in slabovidnih. Na tem podro\xc4\x8dju je med drugim izdala deli Kak\xc5\xa1ne barve je tema? in Tema ni en \xc4\x8drn pla\xc5\xa1\xc4\x8d ter leta 2005 prvo slovensko avtorsko tipano slikanico Sne\xc5\xbena ro\xc5\xbea, sodelovala pa je tudi pri projektu Tipanka v vsako slovensko knji\xc5\xbenico. Poleg tega je avtorica \xc5\xa1tevilnih strokovnih \xc4\x8dlankov o slepoti in besedil pesmi glasbene skupine Slepi potnik._NEWLINE_Njena zbirka treh romanov Dnevnik Hiacinte Novak je bil predstavljen na odru kot prva slovenska gledali\xc5\xa1ka nanizanka pod naslovom Dosje Hiacinte Novak 1, 2 in 3. Prvi del je bil uprizorjen 20. 6. 2006 , 25. 10. 2006 drugi del, 10. 10. 2007 pa tretji del. Spomladi, leta 2004, pa je kot soscenaristka sodelovala tudi pri televizijski nadaljevanki \xc4\x8cokoladne sanje, ki jo je predstavila RTV Slovenija.'